section_heading: Dolazak na vlast, podrijetlo i naslov
paragraph_text: Mletački ljetopisac Ivan Đakon navodi da je „neki Slaven, imenom Branimir, umorivši Zdeslava, prisvojio njegovu kneževinu“ (ipsius ducatum usurpavit). Iz toga se zaključuje da Branimir nije bio iz vladarske obitelji Trpimirovića kojoj je pripadao Zdeslav. Nije točno poznato Branimirovo podrijetlo, no po natpisima, kao i po obliku imena, zaključuje se da je bio iz Ravnih kotara ili iz unutrašnjosti, dakle iz banske Hrvatske. Postoje mišljenja da je Branimir mogao biti jedan od Domagojevih sinova, no to nije ničim dokazano. Njegovo ime se spominje, kao i ime njegove žene u Čedadskom evanđelistaru kao i knezova Trpimira i Braslava, za predpodstaviti je su sva trojica bili predstavnici iste politike (značajni Rimu) na ovim prostorima (moguće kao velikaški saveznici ili kao povezanih rodbinskim vezama), što otvara mogućnost još jedne nove dinastije za borbe za vladarsko prijestolje.